Hlina, Alojz, poslanec NR SR (2014-06-27):
Takže nie tieto náklady, ktoré sú súvislé s prevádzkou autobusu, ale tieto nadnáklady s prevádzkou kvôli mýtu. Ale keby sme aj nechceli prijať argument, že, ja neviem, teraz zvýhodníme – zvýhodníme? – nejakú skupinu. Prosím vás, o čo sú Češi na tom lepšie abo horšie podľa toho, z akého uhla sa na to pozriete, keď u nich tie autobusy chodia o polovicu lacnejšie? Rozumiete? Však to je, argumentačne to nestačí? U nich chodia všetky autobusy o polovicu lacnejšie oproti nám. Nie školské, nie invalidov, nie dôchodcov. Všetky autobusy o polovicu lacnejšie. To mi presne ten môj kamarát hovoril, že „mi je lepšie chodiť po Čechách, lebo to je lacnejšie“. Tak prečo je to v Čechách lacnejšie? Nechápem. Prečo v Čechách autobusy majú inú sadzbu, samozrejme, ako aj u nás a prečo je to tam lacnejšie oproti nám? Tak, tak dobre, tak hľadajte iné riešenia. Toto riešenie, pokiaľ by tu niekomu záležalo na budúcnosti a na tom, aby deti mali aspoň nejaký rozhľad, aby sa socializovali, aby komunikovali, aby videli Zoologickú záhradu v Bojniciach, tak prosím vás, tak povedzte tým vašim, no tak o niečo menej príde, no čo, že sa nezadrhnú, však už sú zadrhnutí celí, prosím vás. Čo tu hľadáte, akú výstavbu akých argumentov? To sa nedá odargumentovať! To sa nedá. To sa dá len tak, že vám to, s prepáčením, viete kde, mám to na háku, nejaké deti v autobuse. To je celé. Alebo to by našim o niečo znížilo, lebo to by vašim o niečo znížilo. Prosím vás, príjmy štátu z tohto, kým sa štát dostane k tým nejakým peniazom, tak chlapci to na trikrát ešte vymyslia, jak, jak ešte dorobiť nejaké iné aplikácie, iné nastavenia, aby už keď sú zahačkaní, lebo základ je sa zahačkať. Už keď som zahačkaný, už škriabem, už driapem. A presne to robia. Prosím vás, pustite aspoň tie školské autobusy. To neni že školské, to sú autobusy, ktoré vykonávajú dopravu pre školy. To nemusí byť prísne vzato iba ten školský, to môže byť, áno, aj ten živnostník, ktorý vozí aj lesných robotníkov, ale keď si ho objedná škola, tak vtedy mu tá palubná jednotka neráta, prosím vás. No čo, odbudne z nás?! Prosím vás, čo sa zrúti štátny rozpočet?! Čo to niekto zneužije? No asi to možno niekto, to bude mať možno, tak kvôli tomu to pochováme, že to možno alebo že to bude ťažké vyhodnocovať? Prosím vás, cez softvérové aplikácie, čo tam majú za tie peniaze, tie musia ešte vyhodnocovať, prosím vás, že čo tie deti v tom autobuse jedia, za tie peniaze, prosím vás, nieto ešte, či sú schopné zmerať, že, že vypnú niekoho, keď vezie, keď sa to nahlási ako školský výlet! O čom rozprávame? Tie aplikácie musia dokázať ja neviem čo za tie peniaze obrovské, ktoré to stálo. Dohodnite sa tam s vašimi, že pustite aspoň školské autobusy, nech deti na konci školského roku, teraz je koniec školského roku, dneska dostávajú vysvedčenia, prosím vás. Spýtajte sa, teraz si spravte listing, ktorá škola v tomto poslednom týždni kde bola. Posledný týždeň zo školy sa chodilo na výlety. Kde boli?! Kde sa šli pozrieť?! Na čo sa šli pozrieť?! Prosím vás. Povedzte, pán Bublavý, aj vy, aj kolegovia, povedzte, kde boli? Neboli, lebo im, keď im prišla faktúra na účtovanie, že čo musia všetko zaplatiť (reakcia z pléna), no tak. Tak ešte vidíte, niekde je ešte dobrý starosta, ešte zaplatí, ale niekde nezaplatí, niekde sa k tomu nedostanú, prosím vás. O to ide, aby tie deti chodili. Nie že zadrhnutí nenažranci, obrovskí nenažranci sú to! A hovorím, keď vám to nestačí, že školské, tak si pozrite tých Čechov. Češi, v Česku jazdia autobusy o polovicu lacnejšie ako u nás. Prečo je to tak?! Prečo je to tak? Ďakujem.